
Leaflet anent takin guid tent 
o yersel in the sun. 

C raig Halliday o the Scots Speikers Curn, 
Glesca, haes screivit ti the Health 
Education Board for Scotland bodin 
thaim a Scots vairsion o thair ain leaflet cried 
Take Care of Yourself in the Sun. Thay 
screivit back ti say thay wad be blithe ti baud 
his Scots vairsion on file sac, nou Craig is 
speirin aabodie ti screive an speir a copie aff 
o thaim at the backin gien ablo, juist ti shaw 
the’r a guid rane for sic a thing 

Health Education Board for Scotland, 
Woodburn House, 

Canaan Lane, 

Edinburgh, 

EHIO 4SG. 

Nae doot thare maun be a guid scowth for 
mair o this kinna thing in ither seetiations an 
aa, parteeclar wi regaird ti the application o 
Pairt II o the European Charter for Regional 
or Minority Languages ti Scots. 

Arnold's Braw Cairds. 

A ne o oor maimbers cam ower the abuin 
sign on an airts an crafts stall at Leith 
open-air mercat. Lesley Arnold maks 
her ain greetins an Yule cairds hi haund an 
tries ti hae a wee bit Scots pome an that in 
thaim. She sells thaim frae her stall at the 
mercat an ane or twa shops up the toun 
forbye, an manages ti sell ower three hunner 
in a year. Scots Tung haes spoken wi her an 
gien her some exemplars o Scots texts an 
ither kinds o cairds that micht gie her some 
ideas. We’v bodit her onie uphaud she 
micht hae need o anent Scots language texts 
an greetins an she wis blithe ti accep the 
offer. We wish her weel wi her projeck an 
we wad mind awbodie that, onie time ye’r 
stravaigin doun Leith wey an happen ti baud 
by the mercat, keep yer een peeled for a sicht 
o Arnold’s Braw Cairds (A.B.C.) 

Oot o Doors. 

ollaein on frae the wittins we gied last 
month anent Dave Grey praisentin the 
abuin Seturday mornin Radio Scotland 
program in a guid Orkney Scots, we sent him 
a wee screive juist ti gie a lift ti him wi whit 
he wis daein. On the mornin o Seturday 15t. 
August, he gied a mint o this ower the 
wireless an sayed that it wis the first letter 
he’d iver gotten anent the program an wis fair 
chuffed aboot it. Tho he taen cauld feet 
ower readin the letter oot (the best Scots 


speakers isna aye the maist leeterate in the 
language an the maist leeterate isna aye the 
best speakers), he did repeat whit we’d sayed 
anent his ain Orkney Scots dialeck bein mair 
nor walcome ti Scots speakers aa ower the 
kintra an oor feinishin sentence ti him, “Lang 
mey yer lum reek!” 


Scots Tung WITTINS 
on the wab. 

The Scots Tung Wittins can be vizzied or 
doun-loadit an prentit (nou in HTML format 
forbye) frae the wab-steid o 

The Scots Speikers Curn, Glesca. 
Wab-steid backin:- 
http://www.ndirect.co.uk/~love/ 

Anither stert for anither year 
an leukin forrit ti the 
Devolution Bug. 

M onday 14t. September sees Scots Tung 
makin a stert ti its monthly 
forgaitherins for 1998/99. The 
Brunton Haa haes been beuked, the siller 
peyed, e’en tho the rent haes been eikit up hi 
anither 15p an hour, an we’r leukin for a 
guid turn-oot o maimbers. We leuk forrit ti 
a winter an ware that’s shuir ti hae a muckle 
effeck on Scotland an aa things Scottish, 
languages an cultur includit. The’r gaun ti 
be a wheen o fowk chappin the doors afore 
election day an upsteerers lik oorsels is gaun 
ti hae a wheen o quaistens ti speir thaim sic 
as, “Whit’s yer consait anent the Scots leid?” 
an, “Dae ye think that 5p a heid is eneuch 
siller ti uphaud the Scots language?” “Hou 
come the Scottish Office can hint at giein 
Gaelic a new digital TV channel aa ti itsel an 
winna gie a haundfu o bawbees ti keep the 
Scots Leid Resource Haa gaun?” The fowk 
that haes the owerance for Gaelic an Scots 
the nou, isna the anes that’s lik ti hae it in the 
first Scottish pairliament, e’en gin Labour 
daes come oot on tap, sae atween nou an then 
is the richt time ti speir aa the pairties an ti 
thraw as monie airms as we can git a baud o. 
Efter the turn o the year, whan the rin up ti 
the election gaithers wecht, the’r thaim as 
says oor Scottish cultural identity _ 


Neist Forgaitherin. 

Mon. 14t. Sept. 1998 
7.30pm ti 9.00pm Comatee Rm. C. 
Brunton Haa, Musselburgh, 


will stert ti growe an, efter the estaiblishment 
o oor first Scottish pairliament in three 


hunner year, it’s shuir ti growe e’en mair. 
London daesna ken yet the difference the’r 
gaun ti be atween the haundlin o devolved 
maitters frae a Scottish pynt o view in 
compare wi whit London thinks is the 
Scottish pynt o view. Thay think thay ken 
but thay dinna an whan thay dae fin oot, 
thay’ll ken somethin-else forbye - the 
Devolution Bug can bite baith sides o the 
mairches. A Scottish pairliament wad nae 
doot hae the owerance ti mak baith Scots an 
Gaelic offeecial languages athin a devolved 
Scotland, gin it wis o a mind ti, sae hou wad 
that affeck the likes o Border TV wi its heid- 
quarters in Carlisle? Thon’s no lik ti happen 
but the possibeelitie is thare an the’r maun be 
rowth o ither weys that Scottish legislation 
micht hae an effeck furth o Scotland. 
Naebodie kens hou faur aa this is gaun ti tak 
us but we canna see it daein ocht but guid for 
oor twa hamelt leids. It faas ti us ti mak 
siccar that Scots gits its fair dale o ocht that’s 
gaun. 

European Charter for 
Regional or Minority 
Languages. 

T he follaein letter wis screivit ti the 
Director o Eddication & Community 
Services in East Lothian Cooncil ti speir 
hou the Eddication Dept, wis gaun ti haundle 
the Objectives an Principles frae Pairt H o 
the abuin Charter:- 
Guid Maister Blackie, 

As ye nae doot ken, the Government 
proponed in Juin o this year ti ratify the 
European Charter for Regional or Minority 
Languages specifyin Gaelic unner Pairt III 
an the Scots language unner Pairt II o the 
Charter. A V enclosit inower, a walin o the 
Charter wi the hail o Pairt II (thepairt that's 
ti be applied ti Scots) high-lichtit in yellae an 
the bits that hae an effeck on eddication high- 
lichtit in rid. 

A wad be blithe ti ken hou monie o thae 
Objectives an Principles, leetit in Airticle 7 o 
Pairt II, isna met wi regaird ti the Scots 
language, aither for bairns or adults, bi the 
E.L. Eddication Dept, an whan ye wad be 
ettlin ti hae thaim kivvert. The anes A wad 
maist lik ti leuk the gate o wad be Airticle 7 - 
1(a), (b), (c), (d), (f) an (g) an Airticle 7-2 
forbye. Aefauldlie. 

The follaein repone wis gotten frae Maister 
A.J. Blackie (see photic ablo):- 










East Lothian 

Council 


Our Ref : AJB/CT 
Your Ref : 

Direct Line: 01620 827588 
19 August 1998 


DIRtaOR OF EDUCATION 
ft eOMMUNIlY SERVICES 


Haddington 

Tel 01620 827827 
Fax 01620 827291 


MrRFaimie 
27 Stoneyhill Avenue 
MUSSELBURGH 
EH21 6SB 


Quid Mr Faimie 

EUROPEAN CHARTER FOR REGIONAL OR MINORITY LANGUAGES 

Thank ye kindly fur scribin tae me about the Charter an fur sendin the hail o Pairt II - the Scots 
bit. 

Wi the Charter being sic a new development we hae still tae mak up oor minds about the best 
wae tae proceed. 

Hosever, sine oor policy is settled I will scribe tae ye again. 


Yours aye 




AlanJBladkie 

Directoftn Education and Community Services 


The text o this letter is transcreivit ablo sae 
the’r nae want for oniebodie ti gaun streenin 
thair een:- 

Thank ye kindly fur scribin tae me about the 
Charter an fur sendin the hail o Pairt II - the 
Scots bit. 

Wi the Charter being sic a new development 
we hae still tae mak up oor minds about the 
best wae tae proceed. 

Hosever, sine oor policy is settled I will 
scribe tae ye again. 

We doot aabodie 
maun gree that this 
haes been a 
hertenin repone 

whan a Cooncil 
Director o 

Eddication taks the 
fash ti mak a 
maucht an screive 
his letter in Scots. 
The’r no a cheep 
here o onie conter ti the Scots language nor 
onie mint o the creenge an this maun be taen 
as a guid freit anent the weird o Scots in East 
Lothian schuils. We howp sae oniewey. 

It wad be a uissfu ploy gin ithers wis ti 
screive sic-lik letters ti the D.o.E.’s in thair 
ain airts or e’en the Scots Leid Resource Haa 
sendin oot a staundart letter ti aa the D.o.E.’s. 
Wi Scots Tung bein East Lothian based, ither 
cooncils michtna walcome us pittin oor nebs 
in, but wad be mair liker ti tak tent o fowk 
frae thair ain kail yaird or e’en a mair 
‘naitional’ bodie lik the SLRC. 

But aye keep in mind that, ti hae onie chance 
at aa o gittin a Scots screivit repone, ye hiv ti 
screive yer ain letter in Scots ti stert wi. It’s 
gey important ti hae as monie Scots screivit 
letters as possible liggin in the files o the 
estaiblishment, baith in-comin an oot-gaun, 
for wha kens whit statistical importance thay 
micht hae in the days ti come? The meisure 
o onie leivin language can only be jeedged hi 
hou muckle it gits uised, baith screivit an 
spoken, in private life an, mair parteeclar, in 
public life an aa. 

Scots Magazine gies a guid 
gaun fewer. 


Yours aye. 



T he September issue o the Scots Mag. is 
by-ordinar weel plenisht wi Scots 
language screivin. John Macleay in his 
Speaking Scots gauns on anent the uisses o 
bilin, boiling, boil, bile an beelin. Ae thing 
we hae ti conter him on is his threap that thon 
sair thing on the back o yer neck wis aye a 
boil an bile wis somethin that fashed ye 
whan yer kyte wis no weel. Monie’s the 

bile, that wis dreed on the necks o Lothian 
halflins, that stertit beelin or it gaithert ti a 
heid an syne haed ti be jagged an squeezed. 
Monie’s an “Oh ya!” wis aft heard or the 
dottle wis gotten oot. Ay, the’r some o us 
kens aa aboot biles! 

“Don’t say aah - jist say Mammy.” is 

Jenny Chaplin’s weel screivit piece anent yer 
mither’s hame-made cures for aathin frae 
hoose-maid’s knee ti a ticklin boast. A bairn 
wi the hinnermaist ane wad aft be held near ti 
a tarry-biler in the street ti lat thaim breathe 
in the smuik. 

A wee bit faurer on, John Macleay haes a 
anither kick at the baa wi his cuttie story 
cried, “Gie’s a guid-gaun yin.” This is aa 
aboot the auld sangs an the fowk that uised ti 
sing thaim whan speirt ti, an whiles afore 
thay war speirt ti, at faimlie forgaitherins, 
pairties, waddins, wakes an ceilidhs. He 
uises a guid gaun Scots prose an aa. 

The fowert piece is a pome sent in hi R.M. 
Banks ti the Poet’s Box cried, “The Quarry 
Horse” an aa aboot the weird o a aince 
michtie Clydesdale. 

The Scottish Fund For The 
Disabled. 

he new Hairst edeetion o Wheels 
haes juist been furthset. It’s A5 in 
size an cairries nae less nor sax pages aa 
gien ower ti the Scots language. Eorbye its 
ain raigler Scots language inpit, it cairries 
walins taen frae auld nummers o the Scots 
Tung Wittins an bigs itsel a neuk in Scottish 
leeterarie history hi bein the first publication 
(as far as we ken) ti hae a hail horoscope 
screivit in Scots. Wheels is a twal page 
magazine an comes oot ilka quarter wi a 
price tag o £3. Gin onie maimber wis ettlin 
ti coff a copie for thirsels, juist speir:- 
The Scottish Eund Eor The Disabled, 
107-109, Dairy Road, 

Edinburgh, 

EHll 2DR. 

Ph. 0131 623 6262. 

Forbye giein oot wittins o aa the things that’s 
gaun on ti ingaither siller for the disabled in 
Scotland an adventures that baith disabled an 
able-bodied fowk can tak pairt in, it uphauds 
the Scots language an aa an is ettlin ti mak a 
uissfu inpit ti the braider Scots Leid 
Campaine. It ettles ti dae this hi makin 
screivit Scots fun for fowk ti read athoot 
makin a bauchle o the language an speirin 
readers an schuil bairns ti hae thair ain inpit 
an aa. The Editor o Wheels is o a mind ti 
issue a copie o Scots Tung Wittins jyntlie wi 
ilka quarterly copie o Wheels frae the neist 
ane on. The’r nae deceesion taen yet gin 
three months o STW will be eikit thegither ti 
kythe a mair muckle copie or gin it will be a 



walin o the best bits taen frae ilka quarter’s 
three copies. Aither wey, stertin wi a 
distreebution o aroond twa thoosan copies 
that’s expeckit ti growe, it taks oor campaine 
ti monie mair een nor it haes wun ti or the 
nou. 

Walin taen frae 
"Yer Starns" 
in the abuin WHEELS. 

AK TENT - The follaein horoscopes 
wis screivit afore Scots Tung Wittins 
chynged its spellin haunts ower ti the 
Scots Spellin Comatee’s Vairsion 4 - Short- 
leet. 

Cancer 

21t Juin tae 20t Julie. 

A guid time for takin the 
gait an gettin awa fae yer 
ilkaday auld claes an 
parritch. Be on the kee-vee for ongauns that 
micht tak ye on-awaurs, but tak aw this in yer 
stride an ye’ll bide yer ain croose sel wi an 
unco calm souch. Tak guid tent o the ills 
that are gaun aboot at this time o the year. 

Leo 

21t Julie tae 21t Aug. 

Yer crabbitness wull flee up an 
gar ye loss the heid efter 
somebodie pits yer neb oot o 
jint. Dinna lat this get oot o haun, broodin 
ower it wull juist mak maitters waur. Haein 
mair tae dae wi ither fowk’s kinches micht 
tak yer mind awa fae yer ain, but ye ken fine 
ye’ll hae tae staun up tae thaim in the 
hinneren. 

Makars' Neuk 

The rank is but the guinea’s stamp, 
The man’s the gowd for aa that! 

Robert Burns. 
















